b'\n_START_ARTICLE_\nHolmlia-drapet\n_START_SECTION_\nDrapet\n_START_PARAGRAPH_\nDrapet skjedde like f\xc3\xb8r midnatt fredag 26. januar 2001. Benjamin Hermansen, som hadde norsk mor og ghanesisk far, sto og pratet med en kamerat utenfor n\xc3\xa6rbutikken sin da to unge menn kom ut av en bil og begynte \xc3\xa5 l\xc3\xb8pe mot dem. De to kameratene pr\xc3\xb8vde \xc3\xa5 stikke av, men Hermansen ble innhentet og drept. Ole Nicolai Kvisler og Veronica Andreassen ble p\xc3\xa5grepet samme natt, mens Joe Erling Jahr ble p\xc3\xa5grepet i Danmark 1. februar og utlevert noen dager senere. De tre tilh\xc3\xb8rte den nynazistiske grupperingen Boot Boys. Jahr, Kvisler og Andreassen ble d\xc3\xb8mt til henholdsvis 18, 17 og 3 \xc3\xa5rs fengsel for drapet. Lagmannsretten fant det helt klart at drapet skjedde helt uprovosert, og at \xc3\xa5rsaken til at Benjamin Hermansen ble forfulgt, angrepet og drept alene var hans hudfarge.\n_START_SECTION_\nEtterm\xc3\xa6le\n_START_PARAGRAPH_\nAt et rasistisk motivert drap p\xc3\xa5 en ung gutt kunne skje i Norge kom som et sjokk p\xc3\xa5 mange. Over hele landet ble det arrangert fakkeltog for \xc3\xa5 vise avsky mot drapet. Spesielt i Oslo var oppslutningen stor; 40\xc2\xa0000 mennesker deltok i den n\xc3\xa6rmest spontane markeringen den 1. februar 2001._NEWLINE_Hermansen ble gravlagt 6. februar 2001. Da ble sangen \xc2\xabSong to Benjamin\xc2\xbb presentert for andre gang (f\xc3\xb8rste gang var for ungdommene i n\xc3\xa6rmilj\xc3\xb8et). Sangen ble senere spilt inn i studio med artister som Noora Noor og Briskeby. 1. november 2002 ble det avduket en byste av Hermansen p\xc3\xa5 stedet der han ble drept, med teksten \xc2\xabGlem ikke\xc2\xbb. Ideen kom fra vennene hans p\xc3\xa5 Holmlia. P\xc3\xa5troppende Ap-leder Jens Stoltenberg, utdanningsminister Kristin Clemet og biskop Gunnar St\xc3\xa5lsett var blant de framm\xc3\xb8tte ved minnestunden. _NEWLINE_26. januar 2011, p\xc3\xa5 dagen ti \xc3\xa5r etter etter drapet gikk over 5\xc2\xa0000 mennesker i fakkeltog fra Youngstorget. Statsminister Jens Stoltenberg holdt tale.\n_START_SECTION_\nBenjaminprisen\n_START_PARAGRAPH_\nI 2002 ble det opprettet en egen pris til minne om Hermansen. Den fikk navnet Benjaminprisen. Den blir utdelt hvert \xc3\xa5r i forbindelse med Den internasjonale holocaustdagen. Prisen gis til en skole som arbeider godt mot rasisme og diskriminering.\n_START_SECTION_\nWeltzin-testamentet\n_START_PARAGRAPH_\nClara Dorothea Weltzin (1925\xe2\x80\x932007) testamenterte 250\xc2\xa0000 norske kroner til Ole Nicolai Kvisler, noe som skapte store overskrifter i norsk presse, og det var ogs\xc3\xa5 tvil om lovligheten av dette.\n_START_SECTION_\nMarit Hermansen\n_START_PARAGRAPH_\nBenjamin Hermansens mor, Marit Hermansen, arbeidet som l\xc3\xa6rer ved Lusetjern skole i Oslo. Etter drapet engasjerte hun seg med arbeid mot rasisme, nynazisme og diskriminering. Hun tok ogs\xc3\xa5  aktiv del i arbeidet med Benjamins minnefond. Hun ble tildelt Kongens fortjenstmedalje 1. mars 2019. Hun d\xc3\xb8de 22. mai 2019 etter et kort tids sykeleie.'